Document ID: 32011R0228

NARIADENIE KOMISIE (EÚ) č. 228/2011
zo 7. marca 2011,
ktorým sa mení a dopĺňa nariadenie Európskeho parlamentu a Rady (ES) č. 1222/2009 so zreteľom na metódu skúšania priľnavosti za mokra v prípade pneumatík kategórie C1
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 1222/2009 z 25. novembra 2009 o označovaní pneumatík vzhľadom na palivovú úspornosť a iné základné parametre (1), a najmä na jeho článok 11 písm. c),
keďže:
(1)
V súlade s časťou B prílohy I k nariadeniu (ES) č. 1222/2009 koeficient priľnavosti pneumatík kategórie C1 za mokra sa určí podľa ustanovení v nariadení EHK OSN č. 117 a v jeho následných zmenách a doplneniach. Zástupcovia priemyslu však vytvorili revidovanú metódu skúšania priľnavosti za mokra na základe prílohy 5 k nariadeniu EHK OSN č. 117, ktorou sa výrazne zlepšuje presnosť výsledkov skúšok.
(2)
Presnosť výsledkov skúšok je kľúčovým faktorom na určenie tried priľnavosti pneumatík za mokra. Presným skúšaním sa zabezpečuje spravodlivé porovnanie pneumatík od rôznych dodávateľov. Okrem toho sa ním zabraňuje tomu, aby sa pneumatika zatriedila do viac ako jednej triedy a znižuje sa riziko, že orgány trhového dohľadu získajú iné výsledky testov v porovnaní s výsledkami vyhlásenými dodávateľmi len z dôvodu nespoľahlivej skúšobnej metódy.
(3)
S cieľom zlepšiť presnosť výsledkov skúšok pneumatík je preto potrebné aktualizovať metódu skúšania priľnavosti za mokra.
(4)
Nariadenie (ES) č. 1222/2009 by sa preto malo zodpovedajúcim spôsobom zmeniť a doplniť.
(5)
Opatrenia ustanovené v tomto nariadení sú v súlade so stanoviskom výboru zriadeného podľa článku 13 nariadenia (ES) č. 1222/2009,
PRIJALA TOTO NARIADENIE:
Článok 1
Zmena a doplnenie nariadenia (ES) č. 1222/2009
Nariadenie (ES) č. 1222/2009 sa mení a dopĺňa takto:
1.
V časti B prílohy I sa prvá veta nahrádza takto:
„Trieda priľnavosti za mokra v prípade pneumatík kategórie C1 sa musí určiť na základe indexu priľnavosti za mokra (G) podľa škály tried od ‚A‘ do ‚G‘ stanovenej v tabuľke a merať v súlade s prílohou V.“
2.
Text v prílohe k tomuto nariadeniu sa dopĺňa ako príloha V.
Článok 2
Nadobudnutie účinnosti
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné v členských štátoch v súlade so zmluvami.
V Bruseli 7. marca 2011

Labels: 7
3
8
1